|  |  |
| --- | --- |
| Cuspair Clàir-ghnothaich | **8** |
| Àir. Aithisge | **G/17/23** |

**COMHAIRLE NA GÀIDHEALTACHD**

|  |  |
| --- | --- |
| **Comataidh:** | **Comataidh na Gàidhlig** |
| **Ceann-latha:** | **30 Lùnastal 2023** |
| **Tiotal Aithisge:** | **Tràth-bhliadhnaichean – Breith gu Trì**  |
| **Aithisg le:** | **Àrd-Oifigear Gnìomhach – Coileanadh agus Riaghlachas** |

|  |  |
| --- | --- |
| **1.** | **Adhbhar/Geàrr-chunntas Gnìomhach** |
| 1.1 | ’S e adhbhar na h-aithisge fios a thoirt do Bhuill air an Roinn Breith gu Trì (Gàidhlig), an dà chuid air Ghàidhealtachd agus gu nàiseanta. ’S e roinn riatanach a tha seo a thaobh conaltradh agus ionnsachadh na Gàidhlig do phàrantan is phàistean oir airson mòran phàrantan/luchd-cùraim is e seo a’ chiad turas a bhios iad a’ coinneachadh ris a’ Ghàidhlig. Tha an aithisg a’ mìneachadh a’ chùl-fhiosrachaidh, a bharrachd air an t-suidheachadh làithreach is teachdail. |
| **2.** | **Molaidhean** |
| 2.1 | Thathar ag iarraidh air Buill:-1. Beachdachadh air an aithisg agus toirt fa-near dhan aithisg; agus
2. Cuireadh a thoirt do dh’ùghdar/an na h-aithisg rannsachaidh nàiseanta air Roinn Breith gu Trì agus Bòrd na Gàidhlig tighinn gu coinneamh Chomataidh na Gàidhlig san àm ri teachd
 |
| **3.** | **Buaidhean**  |
| 3.1 | GoireasBidh Comhairle na Gàidhealtachd a’ cur a-steach iarrtas bliadhnail gu sruth maoineachaidh Achd na Gàidhlig (GLAIF) aig Bòrd na Gàidhlig gus taic a thoirt do luchd-obrach agus feumalachdan ghoireasan eile a’ phròiseict. |
| 3.2 | LaghailChan eil buaidhean laghail ann. |
| 3.3 | Coimhearsnachd (Co-ionannachd, Bochdainn, Dùthchail agus Eilean)Tha buaidhean air feadh na roinne seo ri linn deamografaigean nan coimhearsnachdan dùthchail is eileanach, cho gann ’s a tha luchd-labhairt na Gàidhlig sna coimhearsnachdan sin agus na h-iarrtasan farpaiseach air cosnadh sna sgìrean sin. |
| 3.4 | Atharrachadh Gnàth-shìde/Carbon CiallachFar an urrainnear, thèid coinneamhan a chumail air-loidhne ach tha eadar-obrachadh aghaidh-ri-aghaidh riatanach gus coinneachadh ri feumalachdan taic nam buidhnean breith gu trì. |
| 3.5 | CunnartTha an cion gealltanais fad-ùine a thaobh maoineachaidh a’ cruthachadh mì-chinnt mhòr. |
| 3.6 | Slàinte is Sàbhailteachd (cunnartan a’ tighinn am bàrr mar thoradh air atharrachaidhean do dh’uidheamachd, acfhainn, pròiseas no daoine). Chan eil buaidhean ann an-dràsta. |
| 3.7 | GàidhligTha an roinn 0-3 riatanach airson àrdachadh is leudachadh a thoirt air àireamhan a tha a’ tòiseachadh air turas Foghlam tron Ghàidhlig. Tha Sgioba na Gàidhlig an-còmhnaidh ag adhartachadh Gàidhlig 0-3 air feadh na Gàidhealtachd far a bheil solar FtG ri fhaighinn. |
| **4.** | **Cùl-fhiosrachadh** |
| 4.1 | Ann an 2011, chaidh Comhairle na Gàidhealtachd an sàs ann an com-pàirteachas le Bòrd na Gàidhlig gus an taic dhan roinn Breith gu Trì a leudachadh ann an sgìre Chomhairle na Gàidhealtachd. Rè na h-ùine seo bha Bòrd na Gàidhlig a’ fastadh 2.5 luchd-obrach làn-ùine airson na sgìre. Bha feum air barrachd taic, gu sònraichte dhaibhsan a bha stèidhichte ann am pàirtean dùthchail de sgìre a tha cho mòr. |
| 4.2 | B’ e an t-amas roinn Breith gu Trì neartaichte agus structaraichte a chruthachadh a ghluaiseadh gu roinnean Ro-sgoile, Bun-sgoile agus Àrd-sgoile agus mar sin a’ cur ri amas ainmichte Riaghaltas na h-Alba, “ro 2021, tha a’ chuibhreann de luchd-labhairt na Gàidhlig air ais suas gu ìrean 2001.” |
| **5.** | **Roinn Breith gu Trì**  |
| 5.1 | Tha Comhairle na Gàidhealtachd agus Bòrd na Gàidhlig den bheachd gu bheil roinn Ghàidhlig làidir is beothail Ro-bhreith gu Trì air leth cudromach ann a bhith a’ cumail suas nan àireamhan a tha a’ tighinn a-steach dhan sgoil-àraich Ghàidhlig againn. Tha seo a’ toirt taic do dh’Fhoghlam tron Ghàidhlig san àm ri teachd ann an sgoiltean Chomhairle na Gàidhealtachd. |
| 5.2 | Fhuair Care and Learning Alliance (CALA) cùmhnant ann an 2012 gus am pròiseact a lìbhrigeadh le bhith a’ fastadh ceathrar luchd-obrach leasachaidh pàiste pàirt-ùine a bha stèidhichte an toiseach ann an Ullapul, Ros an Iar, Inbhir Nis agus Inbhir Theòrsa. |
| 5.3 | Do mhòran phàrantan, ’s e a’ bhuidheann ionadail Breith gu Trì sa Ghàidhlig a’ chiad eòlas a th’ aca air a’ Ghàidhlig agus far am faigh iad fiosrachadh air Foghlam tron ​​Ghàidhlig (FtG), mar a tha e ag obrachadh, buannachdan dà-chànanais dhan leanabh aca, agus mar a gheibh iad cothrom air FtG san sgìre ionadail aca fhèin. |
| 5.4 | An toiseach bha na buidhnean ann an sgìrean na bu dhùthchaile agus le àireamh-sluaigh gann, mar eisimpleir Tunga, Am Blàran Odhar, Drochaid a’ Bhanna, Malaig, Geàrrloch, Ullapul, Am Ploc agus Loch Carrann. Cha robh stiùiriche-cluiche le Gàidhlig aig na buidhnean sin leis na sgilean riatanach gus an cànan a ruith agus a chleachdadh. |
| **6.** | **CALA**  |
| 6.1 | Bha taic pròiseict CALA do na buidhnean a’ gabhail a-steach a bhith a’ toirt seachad raon farsaing de thrèanadh air cuspairean a leithid leasachadh cloinne, measaidhean cunnairt, cluiche a-muigh, cluiche heuristic, basgaidean ulaidh, sgilean comataidh, dìon chloinne agus Bookbug Gàidhlig. A bharrachd air a sin, chaidh trèanadh a thoirt seachad gus luchd-obrach a chumail suas ris an fhiosrachadh a b’ ùire mu stiùireadh ionadail agus nàiseanta a leithid “Realising the Ambition”. Chaidh cuairt-litir dà-chànanach chunbhalach, blog air-loidhne agus cùrsa e-ionnsachaidh mu stèidheachadh Buidheann Pàistean Gàidhlig a chur ri chèile agus bha iad rim faighinn air raon e-ionnsachaidh CALA. |
| 6.2 | Tro thadhailean seachdaineil do na buidhnean, bha Luchd-obrach Pàiste Gàidhlig CALA ag amas air raon de thaic a sholarachadh, agus sa chiad dol a-mach bha iad a’ lìbhrigeadh ghnìomhan cluiche, sgeulachdan agus òrain Ghàidhlig taobh a-staigh na buidhne fhad ’s a bha iad a’ dealbhadh cleachdadh na Gàidhlig gus togail cànain agus cleachdadh phàrantan a leasachadh anns an dachaigh. |
| 6.3 | Mar thoradh air an trèanadh seo còmhla ri comhairleachadh cho-aoisean, bha e comasach dhan chom-pàirteachas proifeiseantachd, follaiseachd is cunbhalachd solair a chruthachadh a tha air comas, seasmhachd is proifeiseantachd nam buidhnean àrdachadh. |
| 6.4 | Mheudaich an co-obrachadh dlùth le Oifigearan Ionnsachadh is Leasachadh Coimhearsnachd Sgioba na Gàidhlig ann a bhith a’ ruith thachartasan sanasachd agus Làithean Spòrs gu mòr ìomhaigh nam buidhnean ionadail agus tha sanasachd air an làthaireachd taobh a-staigh choimhearsnachdan a leasachadh. Thug lìbhrigeadh seirbheis aire do na prìomhachasan agus na builean co-cheangailte ann am Plana Gàidhlig làithreach na Comhairle agus ann am Plana Cànain Nàiseanta na Gàidhlig. |
| 6.5 | Chaidh stiùireadh a’ phròiseict a dhèanamh tro choinneamhan cunbhalach eadar Ionnsachadh is Leasachadh Coimhearsnachd Gàidhlig na Comhairle agus Manaidsear Pròiseict CALA agus rinn Oifigearan Foghlaim na Comhairle agus BnaG sgrùdadh iomlan. |
| 6.6 | Anns na deich bliadhna eadar 2011 gu 2021 lùghdaich BnaG mean air mhean meud an sgioba Thràth-bhliadhnaichean aca agus mun àm a thàinig 2022 cha robh iad a’ fastadh luchd-obrach Thràth-bhliadhnaichean gu dìreach. Tha BnaG air leantainn orra a’ toirt seachad àrachas agus maoineachadh do bhuidhnean Thràth-bhliadhnaichean. |
| 6.7 | Mheudaich meud na sgìre a tha air a còmhdach le pròiseact Breith gu Trì na Comhairle mean air mhean agus tha buidhnean a fhuair taic aig diofar ìrean dhen phròiseact air a bhith stèidhichte sna h-àiteachan a leanas: Inbhir Theòrsa, Am Blàran Odhar, Ceann Loch Biorbhaidh, Geàrrloch, Drochaid a’ Bhanna, Baile Dhubhthaich, Inbhir Pheofharain, Inbhir Nis, Inbhir Narann, Baile Ùr an t-Slèibh, Loch Carrann, Am Ploc, Druim na Drochaid, An Gearasdan, Àth Tharracail, Malaig agus Baile a’ Chaolais. Gu cuibheasach, bha mu 100 leanabh a’ gabhail com-pàirt gach seachdain. |
| 6.8 | Tha grunn bhuidhnean air a dhol à bith bhon uair sin agus deamografaigean na sgìre ionadail air buaidh a thoirt orra. San ùine 2011 gu 2021 bha clann fo aois aon bhliadhna air a dhol sìos 25% air feadh sgìre Chomhairle na Gàidhealtachd. (Staitistig bho Chlàran Nàiseanta na h-Alba). |
| **7.** | **Suidheachadh Pròiseact CALA 2023/24** |
| 7.1 | Thug am pròiseact seasmhachd air a bheil cruaidh fheum dhan roinn Breith gu Trì sa Ghàidhealtachd le bhith a’ toirt a-steach luchd-labhairt Gàidhlig le eòlas is comas gus structar, seasmhachd is àrdachadh ann an àireamhan a’ gluasad gu FtG a thoirt seachad. |
| 7.2 | Chruthaich an eisimeil air Maoineachadh Achd na Gàidhlig aig BnaG bho bhliadhna gu bliadhna grunn dhùbhlain dhan phròiseact, seach nach robh cinnt sam bith a thaobh an dà chuid maoineachadh leantainneach fhaighinn agus an ìre maoineachaidh a dh’ fhaodadh a bhith air a bhuileachadh. |
| 7.3 | Chruthaich a’ mhì-chinnt seo cunnart dhan phròiseact agus dhan luchd-obrach aige agus thug sin an uair sin buaidh an dà chuid air gleidheadh ​​is fastadh luchd-obrach. |
| 7.4 | Ann an 2022, dh’aontaich BnaG agus Comhairle na Gàidhealtachd gum fuiricheadh ​​CALA mar chom-pàirtiche a’ toirt seachad ballrachd agus taic trèanaidh ach cha bhiodh CALA a’ fastadh an luchd-obrach tuilleadh. |
| **8.** | **Sealladh Nàiseanta** |
| 8.1 | Air feadh na h-Alba tha an roinn Breith gu Trì sa Ghàidhlig a’ faighinn taic aig diofar ìrean agus le diofar ullachaidhean air dòigh. ’S ann air a’ Ghàidhealtachd a tha an solar as motha de bhuidhnean Pàrant is Pàiste ann an Alba. |
| 8.2 | Na h-Ath CheumannanTha Bòrd na Gàidhlig air aithisg a bharantachadh o chionn ghoirid anns am bi rannsachadh nàiseanta gus measadh a dhèanamh air na diofar mhodalan taic a th’ ann an-dràsta dhan roinn. Nì an aithisg molaidhean airson na roinne cudromaich seo a’ dol air adhart. Tha am foir-shealladh is an coimeas seo de mhodalan lìbhrigidh làithreach a’ gabhail a-steach raointean far nach eil oifigearan ann, am pròiseact aig CALA agus Comhairle na Gàidhealtachd, dreuchdan ùghdarrasan ionadail eile le taic bho BnaG, measadh air pìleat Chomann nam Pàrant, agus eisimpleirean de mhodalan soirbheachail 0 gu 3 à dùthchannan eile le solar mion-chànanan. Bidh mion-fhiosrachadh cuideachd ann mun bhuaidh air na goireasan air am bi feum gus na molaidhean a thoirt air adhart.Tha dùil ri molaidhean agus builean an rannsachaidh seo a tha an t-Ollamh Wilson MacLeòid a’ gabhail os làimh ro dheireadh an Dàmhair 2023. |
|  | Ainmeachadh: Àrd-Oifigear Gnìomhach, Coileanadh agus RiaghlachasCeann-latha: 2 Lùnastal 2023Ùghdar: Mairead MulhollandPàipearan Cùl-fhiosrachaidh: Eàrr-ràdhan: |